ΓΕΝΙΚΕΣ ΟΔΗΓΙΕΣ ΤΕΛΙΚΩΝ ΕΡΓΑΣΙΩΝ ΧΕΙΜΕΡΙΝΟΥ ΚΑΙ ΕΑΡΙΝΟΥ ΕΞΑΜΗΝΟΥ

-ΕΕΓΛΩ 345- ΣΥΣΤΗΜΑΤΑ ΓΡΑΦΗΣ

-ΕΕΓΛΩ 353- ΜΕΘΟΔΟΛΟΓΙΑ ΓΛΩΣΣΙΚΗΣ ΕΡΕΥΝΑΣ

-ΕΕΓΛΩ327- ΓΛΩΣΣΑ ΚΑΙ ΝΕΕΣ ΤΕΧΝΟΛΟΓΙΕΣ

1ον : Η έκταση των εργασιών πρέπει να κυμαίνεται στις 2.000 με 3.000 λέξεις, περιλαμβανομένης της περίληψης, όχι όμως και της βιβλιογραφίας

2ον : Η εργασία είναι ατομική. Σε περίπτωση ομαδικής εργασίας, πρέπει να συνοδεύεται από κείμενο, στο οποίο με σαφήνεια θα περιγράφεται η συμβολή του κάθε μέλους της ομάδας στην εργασία, σε τμήμα αυτής. Σε κάθε περίπτωση στις ομαδικές εργασίες τα μέλη δεν πρέπει να ξεπερνούν τα 3 άτομα

3ον : Οι εργασίες οφείλουν να είναι σαφείς, να περιορίζονται στο θέμα που αναπτύσσουν (όχι μη απαραίτητες πληροφορίες και εκτεταμένες παρεκβατικές παράγραφοι), να είναι γραμμένες σε επιστημονικό λόγο (το ύφος, λεξιλόγιο, γραμματική και συντακτική εικόνα προσμετρώνται) και με παραπομπές. Οι προσωπικές απόψεις οφείλουν να είναι περιορισμένες και στηριζόμενες στη βιβλιογραφία. Τα συμπεράσματα να προκύπτουν από τα δεδομένα που παρουσιάζονται και να μην είναι αυθαίρετα. Ο τίτλος και οι υπότιτλοι να περιγράφουν με σαφήνεια αυτά που πρόκειται να αναλυθούν.

4ον: Η εργασία γράφεται σε αρχείο Microsoft Word (ή παρόμοιο) και γραμματοσειρά Times New Roman 12 (με 14 οι τίτλοι και Bold, 12, οι δευτερεύοντες τίτλοι και italics), με πλήρη στοίχιση. Οι παράγραφοι χωρίζονται μεταξύ τους με απλό tab. Τα τμήματα των εργασιών χωρίζονται με διπλό κενό μεταξύ τους. Ο τίτλος της εργασίας να είναι Bold, 16αρι, με το αρχικό γράμμα των λέξεων (πλην άρθρων εντός του τίτλου κτλ) με κεφαλαίο, πχ Προσέγγιση της Συμβολής της Γραμμικής Β’ στην Ανάπτυξη του Φωνηεντικού Συστήματος για την Ελληνική. Το αρχείο πρέπει να είναι αριθμημένο και οι αριθμοί τοποθετημένοι στο πάνω δεξί μέρος της σελίδας. Κάθε τμήμα της εργασίας (ppt, κύρια εργασία, τυχόν συνοδευτικό κείμενο) πρέπει να είναι ξεχωριστά αρχεία.

5ον: Οι εργασίες αποστέλλονται στο e-class, εντός των προκαθοριζόμενων ημερομηνιών. Ο τίτλος του mail να γράφει τον κωδικό του μαθήματος, το ονοματεπώνυμο του φοιτητή/ -τριας (ή τα ονόματα των συμμετεχόντων σε περίπτωση ομαδικής εργασίας).

6ον : Η βιβλιογραφία πρέπει να ακολουθεί το APA style (οδηγίες μπορείτε να βρείτε διαδικτυακά ή σε συνεργασία με τον διδάσκοντα). Αν και στην τελική βαθμολογία θα μετρήσει η βιβλιογραφία, αυτό που έχει κυρίως σημασία είναι αυτή να είναι στοχευμένη και όχι η έκτασή της. Με άλλα λόγια, η βιβλιογραφία να είναι σχετική με το θέμα που διερευνάται. Στη βιβλιογραφία μπορείτε να εντάξετε την προτεινόμενη βιβλιογραφία από τα περιγράμματα του εκάστοτε μαθήματος. Εντός του κειμένου πρέπει να γίνονται βιβλιογραφικές παραπομπές, όπου χρειάζεται.

7ον: Η εργασία θα πρέπει να συνοδεύεται από αρχείο Microsoft Point (ή παρόμοιο) 15-20 διαφανειών, στο οποίο θα εμπεριέχεται ο τίτλος (και υπότιτλος) της εργασίας, τα κύρια σημεία της και τα τελικά συμπεράσματα.

8ον: Η τελική βαθμολογία προκύπτει ως εξής αναλυτικά:

α. 40% της τελικής βαθμολογίας ο βαθμός της προόδου (4 ερωτήσεις κλειστού τύπου και μία ερώτηση ανοιχτού)

β. 10% της τελικής βαθμολογίας η παρουσίαση της εργασίας (ppt)

γ. 10% της τελικής βαθμολογίας η έγκαιρη παράδοση όλων στοιχείων της εργασίας (γραπτή εργασία, ppt κτλ)

δ. 40% της τελικής βαθμολογίας η γραπτή εργασία

9ον: Προτεινόμενη δομή της εργασίας αναλυτικά ως εξής:

Τίτλος

Περίληψη (80-100 λέξεις)

Το θέμα που θα αναλυθεί, επιμέρους ερωτήματα, πως προσεγγίζεται, τα συμπεράσματα που προκύπτουν)

Εισαγωγή

Γενικά χαρακτηριστικά του θέματος, γιατί έχει σημασία, πως έχει απασχολήσει τη βιβλιογραφία,

Στόχος και Ερευνητικά Ερωτήματα

ποια είναι τα ερευνητικά ερωτήματα στα οποία καταλήγουμε μετά τη βιβλιογραφική έρευνα αναλυτικά, πως στοχεύουμε να τα διερευνήσουμε, τι επιμέρους χαρακτηριστικά έχουν

Μέθοδος- Αποτελέσματα

Εδώ θα διερευνήσουμε αναλυτικά τα ερωτήματα και τις ερευνητικές υποθέσεις που έχουμε κάνει στο προηγούμενο μέρος

Συμπεράσματα- Συζήτηση

Στο μέρος αυτό διατυπώνουμε τα αποτελέσματα που έχουν προκύψει από τη διερεύνηση του προηγούμενου τμήματος, ποιες είναι οι πιθανές επιπτώσεις της εργασίας μας, τους περιορισμούς της εργασίας μας (τι δεν μπορέσαμε να ερευνήσουμε και γιατί) και να κάνουμε προτάσεις για περαιτέρω έρευνα.

Βιβλιογραφία

10ον : Η γραπτή εργασία μπορεί να εμπεριέχει εικόνες, γραφήματα κτλ, αρκεί να είναι αριθμημένες και με τίτλο (Times New Roman 10αρι, στο κάτω μέρος της εικόνας, κεντραρισμένος)